FI Euroopan unionin virallinen lehti C 265/1

Neuvoston asetuksen (EY) N:o 980/2005 19 artiklan 1 kohdan mukainen ilmoitus tutkimuksen panemisesta vireille sen osalta, onko tietyt ihmisoikeussopimukset pantu tosiasiallisesti täytäntöön Sri Lankassa

(2008/C 265/01)

Komissio teki 14. lokakuuta 2008 (1) päätöksen tiettyjen ihmisoikeussopimusten tosiasiallista täytäntöönpanoa Sri Lankassa koskevan tutkimuksen vireille panemisesta neuvoston asetuksen (EY) N:o 980/2005 (2) 18 artiklan 2 kohdan nojalla. Tutkimuksella selvitetään, onko kansalaisoikeuksia ja poliittisia oikeuksia koskevan kansainvälisen yleissopimuksen, kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen sekä lapsen oikeuksien yleissopimuksen sisältävä Sri Lankan demokraattisen sosialistisen tasavallan kansallinen lainsäädäntö pantu tosiasiallisesti täytäntöön.

Yleisen tullietuusjärjestelmän soveltamisesta asetuksen (EY) N:o 980/2005 18 artiklassa säädetään, että jos komissio on saanut tietoja ja katsoo, että on olemassa riittävät perusteet tutkimukselle, jonka perusteella etuuksien väliaikainen peruuttaminen voi olla oikeutettua, se voi päättää panna tutkimuksen vireille.

Komissio on saanut tietoja, muun muassa raportteja ja Yhdistyneiden Kansakuntien (YK) lausumia, sekä muista asian kannalta merkityksellisistä julkisista lähteistä, kansalaisjärjestöt mukaan luettuina, saatavilla olevia tietoja, joiden mukaan Sri Lankan demokraattisen sosialistisen tasavallan kansallista lainsäädäntöä, joka sisältää kansainvälisiä ihmisoikeussopimuksia, erityisesti kansalaisoikeuksia ja poliittisia oikeuksia koskevan kansainvälisen yleissopimuksen, kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen sekä lapsen oikeuksien yleissopimuksen, ei ole pantu tosiasiallisesti täytäntöön.

Kansalaisoikeuksia ja poliittisia oikeuksia koskeva kansainvälinen yleissopimus, kidutuksen ja muun julman, epäinhimillisen tai halventavan kohtelun tai rangaistuksen vastainen yleissopimus sekä lapsen oikeuksien yleissopimus mainitaan keskeisiä ihmisoikeuksia koskevien yleissopimusten luettelossa asetuksen (EY) N:o 980/2005 liitteessä III olevassa A osassa. Näiden yleissopimusten tosiasiallinen täytäntöönpano oli näin ollen yksi niistä kriteereistä, jotka Sri Lankan demokraattisen sosialistisen tasavallan edellytettiin täyttävän ennen kyseisen maan ottamista edunsaajien luetteloon kestävää kehitystä ja hyvää hallintoa koskevan erityisen kannustusmenettelyn osalta.

Komissio on tutkinut saadut tiedot ja todennut niiden perusteella, että on tarpeen panna vireille tutkimus sen määrittämiseksi, onko ihmisen perusoikeuksien tunnustamista ja suojaamista koskeva Sri Lankan lainsäädäntö pantu tosiasiallisesti täytäntöön. Tutkimuksen perusteella voidaan määrittää, onko perusteltua peruuttaa erityinen kannustusmenettely väliaikaisesti.

Asianomaisia pyydetään lähettämään asian kannalta merkitykselliset tiedot ja kommentit neljän kuukauden kuluessa tämän ilmoituksen julkaisemisesta Euroopan unionin virallisessa lehdessä seuraavaan osoitteeseen:

Euroopan komissio Directorate General for Trade Rue de la Loi 170 Office 9/23 B-1049 Brussels

(1) EUVL L 277, 18.10.2008.

(2) EUVL L 169, 30.6.2005, s. 1.